
	ΣΩΜΑ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

	
	                     ΕΠΟΠΤΙΚΟ ΣΥΜΒΟΥΛΙΟ


Α.Π. 184                        



        Αθήνα  30  Ιανουαρίου  2009
Προς


τις Εταιρείες Ορκωτών  Ελεγκτών  

[με την παράκληση να ενημερώσετε

σχετικά τους Ορκωτούς Ελεγκτές Λογιστές σας]

· 

Το Εποπτικό Συμβούλιο έχει αναλάβει ορισμένες πρωτοβουλίες και δράσεις, στην προσπάθειά του για την διατήρηση του ελεγκτικού θεσμού στο επίπεδο που απαιτείται, ώστε να διασφαλίζεται ότι το έργο των Ορκωτών Ελεγκτών Λογιστών συμβάλλει στην αξιοπιστία της οικονομικής πληροφόρησης και εκτελείται σύμφωνα με τα ισχύοντα Ελεγκτικά Πρότυπα. Οι σημαντικότερες από τις πρωτοβουλίες αυτές περιλαμβάνουν:

(α) Τακτικές Συσκέψεις Εργασίας με όλες τις Εταιρίες Ορκωτών 
Ελεγκτών Λογιστών.

(β)  Ενημερωτικά και Επιμορφωτικά σεμινάρια, συνέδρια και εκδηλώσεις.

(γ)  Επιμέλεια για εκδόσεις βιβλίων και ενημερωτικών εντύπων.

(δ)  Εκδόσεις εγκυκλίων.

(ε)  Συνεργασία με το Εθνικό και Καποδιστριακό Πανεπιστήμιο Αθηνών, το  

      Αγγλικό Ινστιτούτο Ορκωτών Λογιστών ACCA και άλλους φορείς.
(ζ)  Επαφές με Εποπτικές Αρχές (ΕΛΤΕ, Επιτροπή Κεφαλαιαγοράς, Τράπεζα  

      Ελλάδας κ.λ.π.) και ΥΠΟΙΟ.
Στο πλαίσιο των προαναφερομένων πρωτοβουλιών και με βάση την συνεργασία με την Επιτροπή Κεφαλαιαγοράς, κρίνεται χρήσιμο να κοινοποιηθεί η συνημμένη εγκύκλιος, που αφορά στα θέματα που φαίνεται ότι θα απαιτήσουν ιδιαίτερη προσοχή τόσο από τους συντάκτες όσο και από τους Ελεγκτές των οικονομικών καταστάσεων της χρήσης 2008, εξ’ αιτίας των συνθηκών που δημιουργήθηκαν λόγω της πρόσφατης οικονομικής κρίσης.
              Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ
ΧΑΡΙΛΑΟΣ  Π. ΑΛΑΜΑΝΟΣ
Ορκωτός Ελεγκτής Λογιστής
Συνημμ: 1

Κοινοποίηση:

· 

· 

· Υπηρεσία Μητρώου Σ.Ο.Ε.Λ.


	

	ΣΩΜΑ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

	
	                     ΕΠΟΠΤΙΚΟ ΣΥΜΒΟΥΛΙΟ


ΕΓΚΥΚΛΙΟΣ ΑΠ 184/30.1.2009
Απόφαση Εποπτικού Συμβουλίου Ε65/3/21.1.2009
Προς 

τους Ορκωτούς Ελεγκτές Λογιστές 





















ΘΕΜΑ:   ΕΛΕΓΧΟΣ ΟΙΚΟΝΟΜΙΚΩΝ ΚΑΤΑΣΤΑΣΕΩΝ 2008
Το κείμενο που ακολουθεί αποσκοπεί σε γενική ενημέρωση και σε καμιά περίπτωση δεν πρέπει να θεωρηθεί ότι υποκαθιστά το ελεγκτικά πρότυπα που πρέπει να εφαρμόζει και την επαγγελματική κρίση που οφείλει να διαθέτει ο Ορκωτός Ελεγκτής Λογιστής κατά την εκτέλεση του έργου του.

ΕΙΣΑΓΩΓΗ
Η αξιοπιστία της οικονομικής πληροφόρησης αποκτά ιδιαίτερη βαρύτητα στην τρέχουσα οικονομική συγκυρία που διανύουμε, γεγονός που πρέπει να καθιστά εξαιρετικά προσεκτικούς τους έχοντες την κύρια ευθύνη της σύνταξης των οικονομικών καταστάσεων, δηλαδή τις διοικήσεις των εταιριών, αλλά και τους Ορκωτούς Ελεγκτές Λογιστές, ως και τις Εποπτικές Αρχές.

Στο πλαίσιο αυτό, από τη συνεργασία του Σ.Ο.Ε.Λ. με τις Εποπτικές Αρχές και τη μελέτη των οικονομικών καταστάσεων που δημοσιοποιήθηκαν για το Γ΄ τρίμηνο του 2008, προέκυψαν τα ακόλουθα θέματα, για τα οποία εφιστάται η προσοχή σας κατά τον έλεγχο των οικονομικών καταστάσεων της χρήσης 2008.

1. ΒΙΩΣΙΜΟΤΗΤΑ ΕΛΕΓΧΟΜΕΝΩΝ ΕΠΙΧΕΙΡΗΣΕΩΝ

2. ΧΡΗΜΑΤΟΟΙΚΟΝΟΜΙΚΑ ΜΕΣΑ: ΤΡΟΠΟΠΟΙΗΣΕΙΣ ΣΤΑ Δ.Λ.Π. 39 ΚΑΙ Δ.Π.Χ.Π. 7

3. ΕΞΑΓΟΡΕΣ, ΣΥΓΧΩΝΕΥΣΕΙΣ, ΑΠΟΣΧΙΣΕΙΣ, ΠΩΛΗΣΕΙΣ

4. ΑΠΟΤΙΜΗΣΕΙΣ ΜΗ ΕΙΣΗΓΜΕΝΩΝ ΕΤΑΙΡΙΩΝ 

5. ΑΠΟΜΕΙΩΣΗ ΑΞΙΑΣ ΠΕΡΙΟΥΣΙΑΚΩΝ ΣΤΟΙΧΕΙΩΝ

6. ΦΟΡΟΛΟΓΙΚΑ ΘΕΜΑΤΑ

7. ΕΝΟΠΟΙΗΣΕΙΣ ΕΤΑΙΡΙΩΝ

8. ΑΛΛΑΓΗ ΛΟΓΙΣΤΙΚΗΣ ΠΟΛΙΤΙΚΗΣ Ή ΕΚΤΙΜΗΣΗΣ ΚΑΙ ΔΙΟΡΘΩΣΗ ΛΑΘΟΥΣ

9. ΤΥΠΟΣ ΕΚΘΕΣΗΣ ΕΛΕΓΧΟΥ / ΕΠΙΣΚΟΠΗΣΗΣ

10. ΕΞΑΜΗΝΙΑΙΑ & ΕΤΗΣΙΑ ΕΚΘΕΣΗ Ν.3556/2007

11. ΑΠΟΤΙΜΗΣΕΙΣ ΑΚΙΝΗΤΗΣ ΠΕΡΙΟΥΣΙΑΣ

Τα προαναφερόμενα αναλύονται στις παραγράφους που ακολουθούν.

1. ΒΙΩΣΙΜΟΤΗΤΑ ΕΛΕΓΧΟΜΕΝΩΝ ΕΠΙΧΕΙΡΗΣΕΩΝ

1.1. Εισαγωγή
Η υφιστάμενη οικονομική κρίση είναι πιθανόν να δημιουργήσει προβλήματα στη βιωσιμότητα ορισμένων επιχειρήσεων, δηλαδή στη δυνατότητα να συνεχίσουν τη λειτουργία τους στο άμεσο μέλλον. Επομένως κατά τον έλεγχο των οικονομικών καταστάσεων του 2008, θα πρέπει να εξετάζεται προσεκτικά αν έχουν συνταχθεί με βάση την παραδοχή ότι η ελεγχόμενη μονάδα έχει την δυνατότητα να συνεχίσει την λειτουργία της (going concern assumption).  
1.2  Ελεγκτική προσέγγιση 
To Διεθνές Ελεγκτικό Πρότυπο που σχολιάζει τα εν λόγω θέματα είναι το «ISA 570 GOING CONCERN», το οποίο μεταξύ άλλων αναφέρεται στα θέματα της ευθύνης του ελεγκτή, του σχεδιασμού του ελέγχου και της εκτέλεσης των διαδικασιών εκτίμησης του κινδύνου, καθώς και στα θέματα των συμπερασμάτων που μπορεί να καταλήξει ο ελεγκτής και στην έκδοση της Έκθεσης Ελέγχου. Επί πλέον, στην παράγραφο 8, το Πρότυπο αναφέρει γεγονότα και περιπτώσεις τα οποία μπορούν να προκαλέσουν επιχειρηματικούς κινδύνους και που από μόνο του το καθένα, ή σε συνδυασμό με άλλα, μπορούν να δημιουργήσουν αμφιβολίες σχετικά με την παραδοχή της συνέχισης της επιχειρηματικής δραστηριότητας. Η λίστα που παρατίθεται από το Πρότυπο δεν περιλαμβάνει το σύνολο των γεγονότων και περιπτώσεων και δεν σημαίνει επίσης ότι αν συντρέχει κάποιο/α από τα γεγονότα και τις περιπτώσεις, τίθεται πάντα θέμα αμφισβήτησης της συνέχισης της επιχειρηματικής δραστηριότητας. Τα αναφερόμενα από το Πρότυπο παραδείγματα γεγονότων και περιπτώσεων, τα οποία εξετάζονται και αξιολογούνται από τον ελεγκτή προκειμένου να καταλήξει στην έκφραση της γνώμης του σχετικά με το εν λόγω θέμα, είναι:
1.2.1.Χρηματοοικονομικής φύσεως

( Αρνητική καθαρή θέση

( Δάνεια καθορισμένης λήξεως που πλησιάζουν στη λήξη τους και για τα οποία δεν υπάρχει ρεαλιστική προσδοκία για εξόφληση ή ανανέωση.

( Ενδείξεις απόσυρσης της χρηματοοικονομικής υποστήριξης από χρεώστες και πιστωτές.

( Αρνητικές λειτουργικές χρηματοροές που εμφανίζονται από ιστορικές ή μελλοντικές οικονομικές καταστάσεις

( Αρνητικοί χρηματοοικονομικοί δείκτες - κλειδιά

( Σημαντικές λειτουργικές ζημιές, ή σημαντική υποτίμηση της αξίας των περιουσιακών στοιχείων που χρησιμοποιούνται στην παραγωγή χρηματοροών.

( Καθυστερήσεις στην πληρωμή μερισμάτων ή παύση καταβολής τους.

( Αδυναμία εξόφλησης των πιστωτών στις ημερομηνίες λήξεως των υποχρεώσεων.

( Αλλαγή του τρόπου εξόφλησης των προμηθευτών από επί πιστώσει σε μετρητοίς. 
( Αδυναμία πρόσβασης σε χρηματοδότηση για ανάπτυξη νέων προϊόντων ή επενδύσεων .

1.2.2. Λειτουργικής φύσεως

( Απώλεια σημαντικών διευθυντικών στελεχών χωρίς δυνατότητα αναπλήρωσης

( Απώλεια σημαντικής αγοράς, παραχώρησης ( franchise) , άδειας ή βασικού προμηθευτή

( Δυσκολίες στα εργασιακά θέματα, ή έλλειψη στην προμήθεια βασικών εφοδίων.

1.2.3 Λοιπά

( Μη συμμόρφωση με βασικούς νόμους και κανονισμούς, καθώς και κεφαλαιακές ή άλλες καταστατικές διατάξεις.
( Νομικές ή ρυθμιστικές ενέργειες εναντίον της επιχείρησης, που αν ευδοκιμήσουν, μπορεί να καταλήξουν σε αξιώσεις που είναι απίθανο να ικανοποιηθούν.

( Μεταβολές στη νομοθεσία ή την κυβερνητική πολιτική που αναμένεται να έχουν αρνητική επίδραση στην επιχείρηση.

2. ΧΡΗΜΑΤΟΟΙΚΟΝΟΜΙΚΑ ΜΕΣΑ: ΤΡΟΠΟΠΟΙΗΣΕΙΣ ΣΤΑ Δ.Λ.Π. 39 ΚΑΙ Δ.Π.Χ.Π. 7

2.1. Εισαγωγή 

Όπως ήταν αναμενόμενο, χρήση της δυνατότητας αναταξινόμησης χρηματοοικονομικών περιουσιακών στοιχείων (ΧΠΣ) έγινε στην ενδιάμεση περίοδο που έληξε την 30.9.2008, κυρίως από τις εταιρίες του χρηματοοικονομικού κλάδου και αφορούσε μετοχές, κρατικά και εταιρικά ομόλογα  και μερίδια  Αμοιβαίων Κεφαλαίων. Οι αναταξινομήσεις αυτές είχαν θετική επίδραση στα αποτελέσματα ή στα Ίδια Κεφάλαια ή και στα δύο.

Η δυνατότητα αναταξινόμησης παρασχέθηκε με αντιστάθμισμα εκτεταμένες γνωστοποιήσεις στις σημειώσεις των οικονομικών καταστάσεων. Οι γνωστοποιήσεις  πρέπει να είναι αναλυτικές ειδικά στις περιπτώσεις που οι αναταξινομήσεις έχουν σημαντική επίδραση στο αποτέλεσμα ή/και στα ίδια κεφάλαια.
Στις περιπτώσεις αυτές  πρέπει να γίνεται σχετική αναφορά και στις πρόσθετες πληροφορίες των δημοσιευομένων Στοιχείων και Πληροφοριών (Σ&Π), σύμφωνα με τα προβλεπόμενα από την Απόφαση  6/448/2007 της Επιτροπής Κεφαλαιαγοράς.
2.2 Ελεγκτική προσέγγιση 
Συγκεκριμένα στις οικονομικές καταστάσεις και μέχρι την παύση αναγνώρισης των χρηματοοικονομικών περιουσιακών στοιχείων που αναταξινομήθηκαν πρέπει να ελέγχεται αν αναφέρονται:

( Τα ποσά που έχουν αναταξινομηθεί από τη μια κατηγορία χρηματοοικονομικών περιουσιακών στοιχείων στην άλλη

( Οι ζημιές και τα κέρδη που θα είχαν προκύψει και επιδράσει στα αποτελέσματα ή/και τα ίδια κεφάλαια, αν δεν είχε πραγματοποιηθεί η αναταξινόμηση για την τρέχουσα και την αντίστοιχη συγκρίσιμη περίοδο αναφοράς.

Κατά την ημερομηνία αναταξινόμησης  πρέπει να αναφερθούν:

( Οι ζημιές κα τα κέρδη που καταχωρήθηκαν στα αποτελέσματα ή/και στα ίδια κεφάλαια πριν την αναταξινόμηση των συγκεκριμένων χρηματοοικονομικών περιουσιακών στοιχείων

( Το αποτελεσματικό επιτόκιο (effective interest rate) και τα εκτιμώμενα ποσά ταμιακών ροών που αναμένεται να προκύψουν από το χρηματοοικονομικό στοιχείο που αναταξινομήθηκε.
Σκεπτικισμός διατυπώνεται επίσης σε Ευρωπαϊκό επίπεδο σχετικά με το κατά πόσο εταιρίες που δεν έκαναν χρήση της δυνατότητας αναταξινόμησης στο εννεάμηνο του 2008, δικαιολογείται να κάνουν χρήση αυτής της δυνατότητας στις ετήσιες οικονομικές καταστάσεις, τη στιγμή που οι συνθήκες που επικρατούσαν στην αγορά για τα συγκεκριμένα χρεόγραφα ήταν ίδιες και στο εννεάμηνο, καθώς και για τη δυνατότητα επιχειρήσεων που έκαναν χρήση αυτής της δυνατότητας στο εννεάμηνο, να συνεχίσουν να αναταξινομούν χρεόγραφα σε μεταγενέστερες περιόδους.

Προσοχή  πρέπει να δοθεί επίσης κατά τον έλεγχο των οικονομικών καταστάσεων σε περιπτώσεις ενδεχόμενης αντιστροφής αναταξινομήσεων που έγιναν σε προγενέστερη περίοδο, καθώς και για τυχόν μεταφορά στοιχείων εκτός  του χαρτοφυλακίου που επιμετράται σε εύλογη αξία μέσω αποτελεσμάτων, τα οποία αποκτήθηκαν μετά την 01/07/2008.

3. ΕΞΑΓΟΡΕΣ –ΣΥΓΧΩΝΕΥΣΕΙΣ-ΑΠΟΣΧΙΣΕΙΣ-ΠΩΛΗΣΕΙΣ

1.1. Συνενώσεις επιχειρήσεων που δεν τελούν υπό κοινό έλεγχο, και οι οποίες λογιστικοποιούνται βάσει του Δ.Π.Χ.Π. 3
 Τα κυριότερα θέματα αφορούν :
3.1.1. Στον προσδιορισμό της ημερομηνίας απόκτησης.
Από ορισμένες επιχειρήσεις δεν γνωστοποιείται η ημερομηνία της απόκτησης, ή η δηλούμενη ημερομηνία διαφέρει από την ημερομηνία κατά την οποία αποκτάται ο έλεγχος. Διαπιστώθηκαν περιπτώσεις όπου τα αποτελέσματα της αποκτώμενης περιλαμβάνονταν στις οικονομικές καταστάσεις της αποκτώσας εταιρίας, σε διαφορετική ημερομηνία από την δηλωθείσα ως ημερομηνία απόκτησης.

         Σημειώνεται ότι στις περιπτώσεις συνενώσεων (όπως στις συγχωνεύσεις με απορρόφηση) όπου τα αρμόδια όργανα των επιχειρήσεων που συνενώνονται (Διοικητικά Συμβούλια, Γενικές Συνελεύσεις των μετόχων) καθώς και οι αρμόδιες διοικητικές αρχές, λαμβάνουν σε διαφορετικές ημερομηνίες αποφάσεις σχετικά με τη συνένωση, πρέπει η δηλωθείσα ημερομηνία (όποια και αν προκριθεί) να είναι η ημερομηνία που τεκμαίρεται η απόκτηση του ελέγχου.

3.1.2. Στη χρήση εύλογων αξιών, τόσο κατά την επιμέτρηση του κόστους της συνένωσης (δηλαδή των περιουσιακών στοιχείων που παραχωρήθηκαν και των υποχρεώσεων που αναλήφθηκαν ως αντάλλαγμα για τον έλεγχο του αποκτώμενου) όσο και κατά την αναγνώριση των περιουσιακών στοιχείων, υποχρεώσεων και ενδεχόμενων υποχρεώσεων του αποκτώμενου κατά την ημερομηνία της απόκτησης, σύμφωνα με όσα ορίζει το Δ.Π.Χ.Π. 3. Δεν γνωστοποιούνται οι εύλογες αξίες ή δεν χρησιμοποιούνται οι εύλογες αξίες, αλλά αξίες οι οποίες προκύπτουν από άλλες μεθόδους επιμέτρησης (ή χρησιμοποιούνται οι λογιστικές), χωρίς συχνά να γνωστοποιούνται οι λόγοι που καθιστούν μη εφικτή τη χρήση των εύλογων αξιών.


Σε περιπτώσεις που εκδίδονται συμμετοχικοί τίτλοι, ως μέρος του κόστους της συνένωσης, για τους οποίους υπάρχουν δημοσιευμένες τιμές κατά την ημερομηνία της ανταλλαγής, ορισμένες εταιρίες δεν χρησιμοποιούν τις τιμές αυτές, χωρίς να γνωστοποιούν τους λόγους για τους οποίους δεν χρησιμοποιήθηκαν οι δημοσιευμένες τιμές και το συνολικό ποσό της διαφοράς μεταξύ του ποσού που αποδόθηκε στους συμμετοχικούς τίτλους και της δημοσιευμένης τιμής (σύμφωνα με όσα ορίζει η παρ. 67δii του Δ.Π.Χ.Π. 3).

3.1.3. Μη ξεχωριστή αναγνώριση των αΰλων  περιουσιακών στοιχείων του αποκτώμενου, αλλά περίληψή τους στην υπεραξία. 

Διαπιστώθηκαν περιπτώσεις συνενώσεων στις οποίες ενώ αποκτώνται περιουσιακά στοιχεία, τα οποία φαίνεται ότι πληρούν τον ορισμό του αΰλου περιουσιακού στοιχείου σύμφωνα με το Δ.Λ.Π. 38, ωστόσο τα στοιχεία αυτά δεν αναγνωρίζονται ξεχωριστά από τον αποκτώντα, αλλά περιλαμβάνονται στην υπεραξία της συνένωσης. Στις περιπτώσεις αυτές το Δ.Π.Χ.Π. 3 (παρ. 67η) απαιτεί να περιγράφονται τα αΰλα περιουσιακά στοιχεία που δεν αναγνωρίστηκαν ξεχωριστά από την υπεραξία και να δίνεται μία εξήγηση ως προς το γιατί η εύλογη αξία του στοιχείου αυτού δεν μπορεί να επιμετρηθεί αξιόπιστα. 

3.1.4. Στις συνενώσεις επιχειρήσεων όπου δεν παρατίθενται οι προβλεπόμενες από το Δ.Π.Χ.Π. 3 γνωστοποιήσεις, τόσο στις ενδιάμεσες όσο και στις ετήσιες οικονομικές καταστάσεις.
Οι διαπιστωθείσες ελλείψεις αφορούν το σύνολο σχεδόν των προβλεπόμενων γνωστοποιήσεων (στις παρ. 66-67) του Δ.Π.Χ.Π. 3, για κάποιες από τις οποίες έχει γίνει μνεία παραπάνω. Ενδεικτικά αναφερόμενες ελλείψεις διαπιστώνονται σχετικά με: την ημερομηνία της απόκτησης, την περιγραφή των συστατικών στοιχείων του κόστους της συνένωσης, τις εύλογες αξίες των συμμετοχικών τίτλων που εκδίδονται ως μέρος του κόστους και τη βάση για τον προσδιορισμό των εύλογων αυτών αξιών, τις εύλογες αξίες των περιουσιακών στοιχείων, υποχρεώσεων και ενδεχομένων υποχρεώσεων του αποκτώμενου την ημερομηνία της απόκτησης, τους παράγοντες που συντέλεσαν σε κόστος που καταλήγει σε υπεραξία, το ποσό του κέρδους/ζημιάς του αποκτώμενου από την ημερομηνία της απόκτησης που περιλαμβάνεται στο αποτέλεσμα του αποκτώντα, τα έσοδα και το κέρδος/ζημιά της συνενωμένης οντότητας για την περίοδο ως αν η απόκτηση είχε πραγματοποιηθεί στην αρχή της περιόδου .

3.2. Στις συνενώσεις επιχειρήσεων που τελούν υπό κοινό έλεγχο, οι οποίες 
3.3. εξαιρούνται από το σκοπό του υπάρχοντος Δ.Π.Χ.Π. 3.
Τα κυριότερα θέματα που προέκυψαν αφορούσαν στο ότι δεν γνωστοποιείται ούτε επεξηγείται (ή γνωστοποιείται ελλιπώς) η μέθοδος που εφαρμόστηκε για τη λογιστικοποίηση των συνενώσεων αυτών. Διαπιστώθηκε επίσης σε κάποιες περιπτώσεις, ελλιπής εφαρμογή της μεθόδου της συνένωσης συμφερόντων  (pooling of interest) κυρίως γιατί οι εταιρίες που την εφαρμόζουν, δεν προβαίνουν στην αναδρομική εφαρμογή της μεθόδου, δηλαδή για τις συγκριτικά παρουσιαζόμενες περιόδους, όπως απαιτείται.

3.4. Αποσχίσεις – Πωλήσεις

Τα κύρια θέματα που προέκυψαν αφορούσαν:

3.3.1. Στις γνωστοποιήσεις για τον αποσχιζόμενο κλάδο ή την πωλούμενη εταιρία. 

 Συχνά παρατηρείται ότι ενώ συντρέχουν οι  προϋποθέσεις για την κατάταξη και παρουσίαση της πωλούμενης θυγατρικής / συγγενούς εταιρίας ή της αποσχιζόμενης δραστηριότητας σύμφωνα με τις διατάξεις του Δ.Π.Χ.Π. 5, δηλαδή ως μη κυκλοφορούντα περιουσιακά στοιχεία που προορίζονται για πώληση ή και διακοπείσες δραστηριότητες, ωστόσο δεν παρέχονται οι σχετικές γνωστοποιήσεις, οι οποίες είναι σημαντικές για την κατανόηση της οικονομικής θέσης της πωλήτριας εταιρίας ή και του ομίλου μετά την πραγματοποίηση των γεγονότων αυτών.

3.3.2. Στο αποτέλεσμα της πώλησης στις ενοποιημένες και ατομικές οικονομικές  καταστάσεις της πωλήτριας, το οποίο πρέπει να διαφέρει. 

 Διαπιστώθηκαν περιπτώσεις πωλήσεων θυγατρικών ή συγγενών εταιριών όπου το αποτέλεσμα της πώλησης στον όμιλο, όπου οι εταιρίες αυτές ενοποιούνται ή περιλαμβάνονται με τη μέθοδο της καθαρής θέσης αντίστοιχα είναι το ίδιο με το αποτέλεσμα στις ατομικές καταστάσεις της πωλήτριας εταιρίας , όπου παρακολουθούνται είτε στο κόστος κτήσεως, είτε σε εύλογες αξίες.

4. ΕΠΙΜΕΤΡΗΣΕΙΣ ΜΗ ΕΙΣΗΓΜΕΝΩΝ ΕΤΑΙΡΕΙΩΝ

Έχουν παρατηρηθεί τα εξής:
( Επιμετρήσεις ποσοστού συμμετοχής σε μη εισηγμένες εταιρίες στην εύλογη αξία  σύμφωνα με τα προβλεπόμενα από το Δ.Λ.Π. 39,  όχι  όμως με  τις τεχνικές  που προκρίνει το πρότυπο αυτό π.χ. προεξόφληση ταμειακών ροών, αλλά με βάση το ποσοστό (%) συμμετοχής στην λογιστική αξία της Καθαρής Θέσης της συμμετοχής. Δηλαδή η λογιστική καθαρή θέση της συμμετοχής θεωρείται ότι είναι και η εύλογη αξία της.
( Επιμετρήσεις  των Διαθεσίμων Προς Πώληση  Χρηματοοικονομικών Περιουσιακών Στοιχείων στο κόστος κτήσης και όχι στην εύλογη αξία, χωρίς να αιτιολογείται γιατί δεν είναι εφικτή η επιμέτρηση  στην εύλογη αξία.  Με βάση το Δ.Λ.Π. 39 η επιμέτρηση στο κόστος κτήσεως γίνεται, μόνον  όταν δεν μπορεί να προσδιορισθεί αξιόπιστα η εύλογη αξία. 
( Όταν για την επιμέτρηση  προκρίνεται η μέθοδος των προεξοφλημένων ταμειακών ροών, έχει παρατηρηθεί ότι δεν φαίνεται να εξετάζεται από τους Ορκωτούς Ελεγκτές η λογικότητα των παραδοχών, σχετικά με τις  ταμειακές ροές και  το προεξοφλητικό επιτόκιο.

( Σε ορισμένες περιπτώσεις δεν παρατίθεται η λογιστική αρχή παρουσίασης των συμμετοχών.

5. ΑΠΟΜΕΙΩΣΗ ΑΞΙΑΣ ΠΕΡΙΟΥΣΙΑΚΩΝ ΣΤΟΙΧΕΙΩΝ

Έχει παρατηρηθεί η διστακτικότητα και η απροθυμία των εταιριών να προβαίνουν σε έλεγχο απομείωσης των περιουσιακών τους στοιχείων.  Ακόμα και σε περίπτωση που ο Ορκωτός Ελεγκτής εξέδωσε έκθεση επισκόπησης με παρατήρηση για την απομείωση αξίας περιουσιακού στοιχείου, η εταιρία την αναγνώρισε στις ετήσιες οικονομικές καταστάσεις και όχι άμεσα ή τουλάχιστον στην αμέσως επόμενη ενδιάμεση περίοδο.
6. ΦΟΡΟΛΟΓΙΚΑ ΘΕΜΑΤΑ
6.1 Προβλέψεις για  ανέλεγκτες φορολογικά  χρήσεις (ΦΑΧ)
6.1.1 Διαπιστώσεις
Έχει διαπιστωθεί ότι οι περισσότερες εταιρίες δεν διενεργούν προβλέψεις για τις ΦΑΧ και ότι οι Ορκωτοί Ελεγκτές Λογιστές στην συντριπτική πλειοψηφία των εκθέσεων διατυπώνουν θέμα «έμφασης»,

Είναι γεγονός ότι ο υπολογισμός πρόβλεψης για ΦΑΧ σίγουρα δεν είναι ευχερής, όπως ανακριβώς αναφέρεται στην κοινή ανακοίνωση Επιτροπής Κεφαλαιαγοράς  και ΕΛΤΕ με ημερομηνία 28.8.2008, αφού οι ασάφειες πολλών φορολογικών διατάξεων (παραγωγικότητα δαπανών, κύρος βιβλίων κ.λ.π.) δημιουργούν δυσκολίες στον καθορισμό της σχετικής πρόβλεψης.

Παρά το ότι στα Ελληνικά Ελεγκτικά Πρότυπα υπάρχει παράδειγμα έκθεσης ελέγχου με έμφαση για την μη διενέργεια πρόβλεψης για ΦΑΧ,  πρέπει να σημειωθούν τα ακόλουθα:
6.1.2 Λογιστική προσέγγιση

Ο υποχρεωτικός σχηματισμός της πρόβλεψης για ανέλεγκτες φορολογικά χρήσεις προβλέπεται από τις κάτωθι λογιστικές αρχές ανά περίπτωση:

i. Εισηγμένες σε ευρωπαϊκό χρηματιστήριο εταιρίες και εταιρίες που έχουν υιοθετήσει τα Δ.Π.Χ.Π. βάσει των διατάξεων του άρθρου 134 Κ.Ν. 2190/20 και
ii.  Δ.Λ.Π. 37, παρ. 14, παρ. 17, παρ. 25, παρ. 36-40, παρ. 42.

iii. ii. Μη εισηγμένες σε ευρωπαϊκό χρηματιστήριο εταιρίες οι οποίες συντάσσουν τις ατομικές ή ενοποιημένες οικονομικές καταστάσεις τους σύμφωνα με το Ε.Γ.Λ.Σ. και τον Κ.Ν. 2190/20 (άρθρο 42ε παρ.14).

Συνεπώς, δεν μπορεί να υπάρξει διάκριση μεταξύ εταιριών που εφαρμόζουν ΔΠΧΠ και εταιρειών που εφαρμόζουν τα Ελληνικά Λογιστικά Πρότυπα. Για όλες πρέπει να ισχύουν τα εξής: 

6.1.3 Ελεγκτική Προσέγγιση

Όταν η ελεγχόμενη εταιρία δεν έχει διενεργήσει καμία πρόβλεψη, για το θέμα αυτό, ο ορκωτός ελεγκτής λογιστής πρέπει να κρίνει την σημαντικότητα της πρόβλεψης που δεν έχει αναγνωρισθεί στις οικονομικές καταστάσεις, με βάση την πραγματική προηγούμενη εμπειρία της εταιρίας . Εάν το ποσό της πρόβλεψης που δεν έχει αναγνωρισθεί, κρίνεται ότι είναι σημαντικό, ο ορκωτός ελεγκτής λογιστής πρέπει να εκφράσει Διαφοροποιημένη Γνώμη, που στην συνηθέστερη περίπτωση είναι Γνώμη με Εξαίρεση. Η παρατήρηση αυτή, μπορεί να μην είναι ποσοτικοποιημένη, αφού παρέχεται τέτοια δυνατότητα από την παράγραφο 15 του ISA (ΔΕΠ) 701, στην περίπτωση που δεν είναι εφικτό να εκτιμηθεί το μέγεθος της πρόβλεψης. Εάν το ποσό της πρόβλεψης κρίνεται ότι δεν είναι σημαντικό, δεν χρειάζεται να γίνει καμία μνεία στην Έκθεση Ελέγχου.

6.2  Μείωση  συντελεστών φόρου εισοδήματος.
Με το Ν. 3697/25.9.2008 προβλέπεται σταδιακή μείωση των συντελεστών φόρου εισοδήματος  από 25% σε 20% μέχρι το 2014.  Από την επισκόπηση των ενδιάμεσων οικονομικών καταστάσεων της περιόδου που έληξε την  30/09/2008, προέκυψε ότι μόνο 22 εταιρίες προέβησαν σε επανυπολογισμό των αναβαλλόμενων φόρων και λογιστικοποίηση της επίδρασης από την μείωση των φορολογικών συντελεστών, ή τουλάχιστον μόνο αυτές το ανέφεραν στις σημειώσεις τους.
6.3  Ελλείψεις γνωστοποιήσεων του Δ.Λ.Π. 12 και λοιπά φορολογικά θέματα

Παρατηρήθηκαν τα εξής:
( Σημαντικό ποσοστό εταιριών δεν περιλαμβάνει στις οικονομικές καταστάσεις το σύνολο των γνωστοποιήσεων που προβλέπονται από το Δ.Λ.Π. 12 και αρκετές εταιρίες περιορίζονται μόνο στην παράθεση της ανάλυσης του κονδυλίου του φόρου, που υπάρχει στην κατάσταση αποτελεσμάτων, σε τρέχοντα και σε αναβαλλόμενο φόρο.  Ειδικά στις ενδιάμεσες οικονομικές καταστάσεις πολλές φορές δεν υπάρχει ούτε καν σημείωση, ακόμη και για  σημαντική μεταβολή στα αντίστοιχα κονδύλια του ισολογισμού ή της κατάστασης αποτελεσμάτων.

( Συμψηφισμός αναβαλλόμενων φορολογικών απαιτήσεων και υποχρεώσεων χωρίς να πληρούνται απαραίτητα τα κριτήρια που προβλέπονται από το Δ.Λ.Π. 12 (παρ. 71 – 76) και, 

( Αναγνώριση αναβαλλόμενης φορολογικής απαίτησης από εταιρίες με ιστορικό πρόσφατων ζημιών χωρίς να αποδεικνύεται ότι θα υπάρξουν μελλοντικά φορολογητέα κέρδη έναντι των οποίων θα χρησιμοποιηθούν οι διαθέσιμες φορολογικές ζημιές. Κατά την έκταση που δεν αναμένεται ότι θα υπάρξει φορολογητέο εισόδημα έναντι του οποίου οι αχρησιμοποίητες φορολογικές ζημιές ή οι αχρησιμοποίητοι πιστωτικοί φόροι μπορεί να χρησιμοποιηθούν, δεν αναγνωρίζεται  αναβαλλόμενη φορολογική απαίτηση.  Σε περίπτωση που η εταιρία έχει επαρκείς φορολογητέες προσωρινές διαφορές ή υπάρχει άλλη πειστική απόδειξη ότι θα υπάρξει επαρκές φορολογητέο εισόδημα η εταιρία αναγνωρίζει αναβαλλόμενη φορολογική απαίτηση και γνωστοποιεί την φύση της απόδειξης που στηρίζει την αναγνώρισή  της (παρ. 34 - 37, 82) 

7.  ΕΝΟΠΟΙΗΣΕΙΣ ΕΤΑΙΡΕΙΩΝ ( ΘΥΓΑΤΡΙΚΩΝ & ΣΥΓΓΕΝΩΝ) 

Από την επισκόπηση των οικονομικών καταστάσεων των εταιριών έχουν διαπιστωθεί τα εξής:
( Γενικά υπάρχουν ελλείψεις στις γνωστοποιήσεις αναφορικά με την ενοποίηση εταιριών (Δ.Λ.Π. 27) και πιο συγκεκριμένα:

α)  ενοποιούνται εταιρίες χωρίς να κατέχεται πλειοψηφικό ποσοστό και δεν επεξηγείται πως τεκμαίρεται ο έλεγχος, ή και το αντίθετο.
β) δεν ενοποιούνται εταιρίες με ποσοστό συμμετοχής άνω του 50% χωρίς να παρέχεται η σχετική αιτιολόγηση.

γ)  Επίσης έχει παρατηρηθεί, η ενσωμάτωση με την μέθοδο της καθαρής θέσης εταιριών με ποσοστό συμμετοχής άνω του 50% χωρίς να τεκμηριώνεται η έλλειψη του ελέγχου.
( Οι  ελλείψεις σε επίπεδο γνωστοποιήσεων, έχουν παρατηρηθεί και για τις επενδύσεις σε συγγενείς εταιρίες (Δ.Λ.Π. 28) και ιδιαίτερα όσον αφορά την παράθεση περιληπτικής χρηματοοικονομικής πληροφόρησης συμπεριλαμβα-νομένων των συνολικών ποσών των περιουσιακών στοιχείων, των υποχρεώσεων, των εσόδων και του κέρδους ή ζημιάς.

8. ΑΛΛΑΓΗ ΛΟΓΙΣΤΙΚΗΣ ΠΟΛΙΤΙΚΗΣ Ή ΕΚΤΙΜΗΣΗΣ ΚΑΙ ΔΙΟΡΘΩΣΗ ΛΑΘΟΥΣ

Αναφορικά με το Δ.Λ.Π. 8 «Αλλαγή λογιστικής πολιτικής ή εκτίμησης και διόρθωση λάθους» έχουν παρατηρηθεί τα εξής:

( Περίπτωση αλλαγής εκτίμησης όπου η επίδρασή της αναγνωρίστηκε αναδρομικά και όχι μελλοντικά όπως προβλέπει το πρότυπο.

( Από συγκρίσεις μεγεθών προηγούμενων χρήσεων (δημοσιευμένων), έχει παρατηρηθεί ότι εταιρίες έχουν αναμορφώσει τα συγκριτικά κονδύλια χωρίς να αναφέρουν ότι εφαρμόζουν το Δ.Λ.Π. 8 και χωρίς να παρέχουν τις σχετικές γνωστοποιήσεις.  


( Ελλιπείς γνωστοποιήσεις στις περιπτώσεις εφαρμογής του Δ.Λ.Π. 8 που αφορούν περιπτώσεις διόρθωσης λαθών (Δ.Λ.Π. 8 παρ. 49).
( Οι προαναφερόμενες αναμορφώσεις των συγκριτικών στοιχείων, πρέπει να παρατίθενται και στα δημοσιευμένα στον τύπο Στοιχεία και Πληροφορίες (Σ&Π) σύμφωνα με την εγκύκλιο 34/24.01.2008 της Επιτροπής Κεφαλαιαγοράς και συγκεκριμένα την παρ. Γ «Μεταβολές κονδυλίων προηγούμενων οικονομικών καταστάσεων».
9. ΤΥΠΟΣ ΕΚΘΕΣΗΣ ΕΛΕΓΧΟΥ/ΕΠΙΣΚΟΠΗΣΗΣ
Σχετικά με τις εκθέσεις σημειωτέα τα εξής:

( Το εξάμηνο του 2008 παρατηρήθηκαν 10 περίπου περιπτώσεις έκδοσης έκθεσης με   εξαίρεση στις οποίες αναφερόταν ότι: «Η επισκόπηση…, αφορούσε την εξαμηνιαία περίοδο στο σύνολό της και δεν επεκτάθηκε στην αυτοτελή επισκόπηση των… αποτελεσμάτων του 2ου τριμήνου 2008». Οι εκθέσεις αυτές δεν έγιναν δεκτές από την Επιτροπή Κεφαλαιαγοράς και οι ορκωτοί ελεγκτές λογιστές επανέκδοσαν τις εκθέσεις τους. 

( Σε ορισμένες περιπτώσεις τα θέματα που παρουσιάζονται στις εκθέσεις (επισκόπησης) είναι ασαφή και δεν γίνεται αναφορά σε ποσοτικές επιπτώσεις.  Για παράδειγμα υπήρξε διατύπωση του τύπου: «στους λογαριασμούς των Βραχυπρόθεσμων Υποχρεώσεων του Παθητικού περιλαμβάνονται και ληξιπρόθεσμες οφειλές συνολικού ποσού € ….. χιλ. για τις οποίες δεν έχει σχηματισθεί σχετική πρόβλεψη».

( Υπήρξαν περιπτώσεις εταιριών που λογιστικοποίησαν για παράδειγμα πρόβλεψη για επισφαλείς απαιτήσεις, την οποία ο ελεγκτής δεν θεώρησε επαρκή,  παρά ταύτα όμως, εξέδωσε έκθεση με θέμα έμφασης και όχι  με εξαίρεση.
( Στο εξάμηνο του 2008, φαίνεται ότι οι ελεγκτές δεν ενημερώθηκαν εγκαίρως για τις αλλαγές που επήλθαν σύμφωνα με τον νόμο της διαφάνειας, με αποτέλεσμα οι εκθέσεις ΔΣ να είναι σε πολλές περιπτώσεις ελλιπείς και οι εκθέσεις επισκόπησης πιστοποιούσαν την πληρότητά τους. 

10. ΕΞΑΜΗΝΙΑΙΑ &ΕΤΗΣΙΑ ΟΙΚΟΝΟΜΙΚΗ ΕΚΘΕΣΗ Ν. 3556/2007 (ΠΛΗΡΟΤΗΤΑ ΚΑΙ ΠΕΡΙΕΧΟΜΕΝΟ)

10.1 Εξαμηνιαία οικονομική έκθεση (Ν. 3556/2007, άρθρο 5)
Αναφορικά με την Έκθεση του διοικητικού συμβουλίου, που περιλαμβάνεται στην εξαμηνιαία οικονομική έκθεση παρουσιάστηκαν σημαντικές ελλείψεις και συγκεκριμένα: 

Δεν υπήρχαν αναφορές στα σημαντικά γεγονότα κατά το πρώτο εξάμηνο και η επίδρασή τους στις οικονομικές καταστάσεις (Ν. 3556/2007). Επιπλέον, η απεικόνιση της εξέλιξης, των επιδόσεων και της θέσης του εκδότη δεν παρουσιάστηκε με ουσιαστική ανάλυση, αλλά περιορίστηκε στην παράθεση κονδυλίων και χρηματοοικονομικών δεικτών ( Απόφαση 7/448/2007) 

-  Για το 2ο εξάμηνο της οικονομικής χρήσης:

( Δεν έγινε περιγραφή των κυριότερων κινδύνων και αβεβαιοτήτων (Ν. 3556/2007) με την παράθεση των δυνητικών επιπτώσεων στην δραστηριότητα και στην οικονομική κατάσταση του εκδότη, αλλά η αναφορά στα παραπάνω περιορίστηκε σε ορισμούς.

( Δεν παρατέθηκαν ποιοτικού χαρακτήρα εκτιμήσεις για την εξέλιξη των δραστηριοτήτων της εταιρίας ( Απόφαση 7/448/2007)

· Οι διατάξεις (Απόφαση 1/434/3.7.2007), προβλέπουν παράθεση των σημαντικών συναλλαγών ή / και των σημαντικών μεταβολών από την τελευταία χρήση, μεταξύ του εκδότη και κάθε συνδεδεμένου προσώπου, περιγράφοντας την φύση της σχέσεως και άλλα πληροφοριακά στοιχεία απαραίτητα για την κατανόηση της συναλλαγής.  Σε αντίθεση με τις διατάξεις, η σχετική αναφορά στις περισσότερες εκθέσεις του  Διοικητικού Συμβουλίου, παρουσίασε το σύνολο των συναλλαγών κατά τις υποδείξεις σχετικής απόφασης της Επιτροπής Κεφαλαιαγοράς για τα δημοσιευμένα Στοιχεία & Πληροφορίες, ή αυτούσια τη γνωστοποίηση που απαιτεί το Δ.Λ.Π. 24 για τις οικονομικές καταστάσεις.

10.2 Ετήσια Οικονομική Έκθεση (Ν. 3556/2007, άρθρο 4)

Με βάση όσα αναφέρθηκαν για τις ελλείψεις των εξαμηνιαίων εκθέσεων του  Διοικητικού Συμβουλίου και δεδομένης της διαδικασίας εμπλουτισμού και επανακατάρτισής τους στο εξάμηνο του 2008, απαιτείται ιδιαίτερη προσοχή στον έλεγχο των ετήσιων οικονομικών εκθέσεων του  Διοικητικού Συμβουλίου και κυρίως μεταξύ άλλων, στα παρακάτω σημεία:

 Με βάση τις διατάξεις του Κ.Ν. 2190/1920 για την κατάρτιση της εν λόγω έκθεσης: 

(  Πρέπει να απεικονισθεί η πραγματική εικόνα της εξέλιξης, και των επιδόσεων των δραστηριοτήτων της εταιρίας και να περιγραφούν οι κυριότεροι κίνδυνοι και αβεβαιότητες. Η εν λόγω παρουσίαση θα περιλαμβάνει ουσιαστική χρηματοοικονομική ανάλυση, δηλαδή
· Κάθε σημαντικό γεγονός που συνέβη μέσα στη χρήση και συγκεκριμένα: 

· την προβλεπόμενη εξέλιξη της εταιρίας

· τις δραστηριότητες της εταιρίας στον τομέα των ερευνών και ανάπτυξης και η ύπαρξη υποκαταστημάτων 

· Σε σχέση με τη χρήση χρηματοοικονομικών μέσων και εφόσον είναι ουσιώδους σημασίας πρέπει να αναφέρονται:

· οι στόχοι και οι πολιτικές για τη διαχείριση του σχετικού κινδύνου συμπεριλαμβανομένης και της πολιτικής αντιστάθμισης, 

· η έκθεση της επιχείρησης στον κίνδυνο μεταβολής τιμών, στον πιστωτικό κίνδυνο, στον κίνδυνο ρευστότητας και στον κίνδυνο ταμειακών ροών.
( Πρέπει να απεικονισθούν, ορθά, οι σημαντικότερες συναλλαγές μεταξύ συνδεδεμένων μερών ( Απόφαση 7/448/2007).

( Η εξαμηνιαία και ετήσια οικονομική έκθεση περιλαμβάνει πλέον τα Στοιχεία & Πληροφορίες που δημοσιεύονται στον Τύπο, γεγονός που σημαίνει ότι το περιεχόμενο τους και η πληρότητα τους ελέγχεται από τους Ορκωτούς Ελεγκτές Λογιστές.  Συνεπώς, πρέπει να γίνεται έλεγχος με γνώμονα τις διατάξεις της Απόφασης 6/448/2007 του Διοικητικού Συμβουλίου της Επιτροπής Κεφαλαιαγοράς, ότι περιλαμβάνονται για παράδειγμα οι απαιτούμενες σημειώσεις για τη διακοπή εκμετάλλευσης, ίδρυσης, εξαγοράς και πώλησης εταιριών, διόρθωση λαθών και κάθε άλλο σημαντικό γεγονός  στα δημοσιευμένα στον Τύπο Στοιχεία & Πληροφορίες.

11 ΕΠΙΜΕΤΡΗΣΕΙΣ ΑΚΙΝΗΤΗΣ ΠΕΡΙΟΥΣΙΑΣ (ΙΔΙΟΧΡΗΣΙΜΟΠΟΙΟΥΜΕΝΑ & ΕΠΕΝΔΥΤΙΚΑ) 

 Διανύουμε μια περίοδο περιορισμού της εμπορικής πίστης, μείωσης της κατανάλωσης και των επενδύσεων, αρνητικής ψυχολογίας, αναστολής και αναθεώρησης των επενδυτικών σχεδίων. Οι επιπτώσεις αυτού του κλίματος στον κλάδο των κατασκευών και της οικοδομής αναλύονται καθημερινά στον Τύπο και μέσα σε αυτό το κλίμα είναι τουλάχιστον περίεργο να παρατηρούνται σημαντικές υπεραξίες από επιμετρήσεις  ακίνητης περιουσίας και καμία προς τα κάτω αναθεώρηση των αξιών που είχαν συσσωρευτεί στα χρόνια της ευφορίας που προηγήθηκαν.

Σημειώθηκαν περιπτώσεις :

( Σημαντικών υπεραξιών από πρόσφατες εκτιμήσεις που έγιναν από πρόσωπα που φαίνεται να μην έχουν τα κατάλληλα προσόντα.

( Μη επικαιροποιήσεων εκτιμήσεων χωρίς επαρκή αιτιολογία.

( Εκθέσεων που υιοθετούν εναλλακτικές μεθόδους αποτίμησης από αυτή της αγοράς, παρά το γεγονός ότι υπάρχει  αγορά.

( Εκθέσεων επιμέτρησης  που χρησιμοποιούν τη μέθοδο επιμέτρησης του βέλτιστου σεναρίου αξιοποίησης, τη στιγμή που η εταιρία δεν έχει ακόμα έτοιμα σχέδια για τη συγκεκριμένη χρήση και δεν έχει εκδοθεί σχετική πολεοδομική άδεια. Τονίζεται ότι σύμφωνα με την παρ. 51 του Δ.Λ.Π. 40 «Η εύλογη αξία της επένδυσης σε ακίνητα δεν αντανακλά μελλοντικές κεφαλαιουχικές δαπάνες που θα βελτιώσουν ή θα ενισχύσουν την αξία του ακινήτου και δεν αντανακλά τα σχετικά μελλοντικά οφέλη από αυτές τις μελλοντικές κεφαλαιουχικές δαπάνες». Σύμφωνα με την παρ. 38 του ίδιου προτύπου, «Η εύλογη αξία της επένδυσης σε ακίνητα θα απεικονίζει τις συνθήκες της αγοράς κατά την ημερομηνία του ισολογισμού».















































       Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ
ΧΑΡΙΛΑΟΣ  Π. ΑΛΑΜΑΝΟΣ
Ορκωτός Ελεγκτής Λογιστής

